**MyData Global** on vuonna 2018 omadata-liikkeen ympärille perustettu voittoa tavoittelematon, kansainvälinen järjestö. Järjestön tavoitteena on edistää yksilöiden oikeuksia liittyen heidän omien henkilötietojensa käsittelyyn, levitykseen ja uudelleenkäyttöön. MyData-liike lähti liikkeelle Open Knowledge Finlandin työryhmänä. Vuoden 2018 lopussa liike järjestäytyi omaksi yhdistyksekseen, jonka kotipaikka on Helsinki. Järjestö on tiettävästi ensimmäinen Suomessa perustettu kansainvälinen kansalaisjärjestö. Järjestöllä on 90 organisaatiojäsentä vuonna 2020. Paikallistoimintaa sillä on 23 maassa.

Järjestön jäsenistöön kuuluu yksityishenkilöitä ja organisaatioita. Järjestön jäsenorganisaatioina on mm. yliopistoja, julkishallinnon elimiä, yrityksiä ja järjestöjä. Vuonna 2020 kansainvälisiä jäseniä on mm. IEEE, Fujitsu, NTT Data, De Volksbank, Groupe Vyv ja MAIF. Suomalaisia organisaatiojäseniä ovat mm. Tieto ja Sitra, jotka ovat myös järjestön perustajajäsenistöä.

Yritysten yhteistyöfoorumina Suomessa toimii MyData-Allianssi. Allianssissa on mukana suomalaisia suuryrityksiä, startup-yrityksiä, tutkimuslaitoksia ja julkishallintoa ja sen vetäjäorganisaatioina toimivat Liikenne- ja viestintävirasto sekä Tietotekniikan tutkimuslaitos. Allianssin päämäränä on organisoida pilotti-, tutkimushankkeita sekä valmistella yhteisiä standardeja. MyData Globalin muodostuessa MyData-Allianssista tuli MyData Globalin Suomen paikallisosasto.

MyData-liike on järjestänyt vuosittaista MyData-konferenssia vuodesta 2016. Liikkeen muita saavutuksia on omadata-käsitteen määrittely 2014 tutkimusraportissa sekä MyData julistuksen luominen 2017. MyData-lähestymistapa huomioitiin Sipilän hallituksen kärkihankkeissa ja väestörekisterikeskus käynnisti MyData-pilotin osana kansallista Suomi.fi palveluväylää. Vuonna 2019 järjestö valittiin yhdeksi yhdeksästä EU-komission Next-Generation Internet -palkinnon saajista. 4YFN Start up -tapahtumassa Barcelonassa jaetun palkinnon perusteluissa kiitettiin MyData Globalin positiivista vaikutusta internetiin ja suhtautumisesta dataoikeuksiin ihmisoikeutena. Palkinto annetaan hankkeille, jotka rakentavat uutta ihmiskeskeistä, reilua ja kestävää internetiä.

Tavoitteet
----------

Vuoden 2012 aikoihin alkaneen omadata-liikkeen juuret ovat avoimen tiedon periaatteissa. Organisaatiollisesti MyData-liike on lähtenyt liikkeelle Open Knowledge Finlandin työryhmänä. MyDatan tavoitteet eroavat avoimesta tiedosta siinä etteivät henkilötiedot (engl. *personal data*) itsessään olisi avoimesti kaikkien käytettävissä vaan liikkeen tavoitteena on se, että henkilötietojen käyttö, levitys ja saatava taloudellinen hyöty olisi yksilölle läpinäkyvää. Tästä käytetään myös termiä reilu datatalous. MyData Globalin tavoitteena on, että dataoikeuksia, joita on kirjattu lainsäädäntöön kuten GDPR:ään, tulisi muuttaa formaaleista oikeuksista aidosti saavutettaviksi ja käytännöllisiksi.

Toiminta
--------

MyData Global järjestää kansainvälisiä konferensseja, toimii asiantuntijana lainsäädäntöön liittyvissä kysymyksissä ja pitää yllä kansalaiskeskustelua. Järjestö etsii ja tukee myös eettisen henkilötietojen käsittelyn periaatteiden ympärille syntyviä uusia liiketoimintamalleja. Järjestö toimii lainsäädännön, tekniikan alan, yhteiskunnan ja liike-elämän risteyskohdissa ja yhdistää näiden alojen toimijoita.

MyData Global myöntää MyData Operator -tunnustuksia MyData-periaatteisiin sitoutuneille toimijoille. Marraskuussa 2020 MyData-operaattoreita on 23, Vastuu Group niistä ensimmäinen suomalainen.

Vuonna 2019 järjestetty MyData2019 -konferenssi oli osa Suomen EU-puheenjohtajuuskauden ohjelmaa. Yhdistys on vaikuttanut toiminnallaan myös EU:n Datastrategiaan.

Kokonaiskuvassa internetin ja sosiaalisen median mukanaan tuoma murros on muuttanut käsitystä yksityisyydestä ja siten myös yksityisyydensuojan periaate on muuttunut. MyData Global on yhtenä monista toimijoista uudelleenmuokkaamassa yksilönsuojan perusteita digiajalla ja etsimässä ratkaisuja digiajan mukanaan tuomiin yksityisyyden menettämiseen liittyviin ongelmiin. Toisaalta järjestön sisällä on erilaisia tulkintoja dataan liittyvistä oikeuksista: osa korostaa libertaarista yksilönoikeutta, osa antikapitalismia ja osa reilua markkinataloutta. Yhdistyksen toiminta linkittyy osittain myös ammattiliittokysymykseen uudenlaisten ansaintamuotojen (kuten alustatalous) äärellä, koska datanhallinnan periaatteet linkittyvät työntekijöiden oikeuksien järjestämiseen. Esimerkiksi Uber-kuskeilla se, saavatko he alustalta käyttöönsä dataa, vaikuttaa keskeisesti alustatyötä tekevien ansaintamahdollisuusiin ja niiden parantamiseen.

Puheenjohtajat
--------------

* Sarah Medjek (2018-2020)
* Antti Poikola (2021)
* Viivi Lähteenoja (2021-2022)

Julkaisut
---------

* Antti Poikola, Kai Kuikkaniemi, Ossi Kuittinen: My data - johdatus ihmiskeskeiseen henkilötiedon hyödyntämiseen *julkaisut.valtioneuvosto.fi*.  2014.
* Antti Poikola, Kai Kuikkaniemi, Ossi Kuittinen, Harri Honko: MyData – johdatus ihmiskeskeiseen henkilötiedon hyödyntämiseen (2018 päivitetty versio) *julkaisut.valtioneuvosto.fi*.  4.7.2018.
* Antti Poikola, Kai Kuikkaniemi, Ossi Kuittinen, Harri Honko, Aleksi Knuutila, Viivi Lähteenoja: MyData - An introduction to human-centric use of personal data, 3rd revised version. Liikenne- ja Viestintäministeriö, 2020.
* Langford, J. Poikola, A. Janssen, W. Lähteenoja, V. and Rikken, M. (Eds.) (2020) ’Understanding MyData Operators’, MyData Global.

Lähteet
-------

* er-english-2020.pdf

### Viitteet

1. ↑  Antti Kailio: Suomesta tuli eettisen henkilötiedon edelläkävijä: MyData Global -järjestö ryhtyy ajamaan digitaalisia ihmisoikeuksia *Tivi*.  13.10.2018. Viitattu 9.11.2020.
2. ↑  MyData Global - organisation members *MyData.org*.  8.10.2020. Viitattu 8.11.2020.
3. ↑  MyData Hubs *MyData.org*.  4.11.2020. Viitattu 8.11.2020.
4. ↑  MyData Globalin organisaatiojäsenet *mydata.org*.
5. ↑  Tieto liittyi jäseneksi MyData Global -järjestöön edistämään henkilötietojen eettistä käsittelyä *tietoevry.com*.
6. ↑  Sitra starts work as a founder member of MyData Global *sitra.fi*.
7. 1 2  Antti Poikola, Kai Kuikkaniemi, Ossi Kuittinen, Harri Honko: MyData – johdatus ihmiskeskeiseen henkilötiedon hyödyntämiseen (s. 78) *julkaisut.valtioneuvosto.fi*.  4.7.2018.
8. ↑  MyData MyData-Alliance. Viitattu 8.11.2020.
9. ↑  Antti Poikola, Kai Kuikkaniemi, Ossi Kuittinen: My data - johdatus ihmiskeskeiseen henkilötiedon hyödyntämiseen *julkaisut.valtioneuvosto.fi*.  2014. Viitattu 8.11.2020.
10. 1 2  Uutisia lehden numerosta 2/2019 *tieteessatapahtuu.fi*.  2/2019. Viitattu 8.11.2020. [vanhentunut linkki]
11. ↑  Suomesta on tehtävä omadatan suurvalta - "olemme antaneet arvokkaan datamme amerikkalaisille ja kiinalaisille verkkojäteille" *Tekniikkatalous*. Viitattu 8.11.2020.
12. ↑  4YFN Press relase: NGI Awards Next Generation Internet, Euroopan komissio.
13. ↑  MyData Global wins EU internet award *Good News From Finland*.
14. ↑  Nina Janasik-Honkela, Minna Ruckenstein: My Data: Teknologian orjuudesta digitaaliseen vastarintaan.  *Tieteessä tapahtuu*, 24.3.2016, nro 2. ISSN 1239-6540. Artikkelin verkkoversio.  fi
15. ↑  Henkilödatan jäljillä Sitra. Viitattu 3.11.2020.
16. ↑  Poikola, Antti & Kuikkaniemi, Kai & Kuittinen, Ossi & Honko, Harri & Knuutila, Aleksi: MyData – johdatus ihmiskeskeiseen henkilötiedon hyödyntämiseen Valtioneuvosto.fi. Viitattu 3.11.2020.
17. ↑  Jamie Davies: MyData signs on first finnish operator as battle for consumer data rights rages *Telecoms*.
18. ↑  Reilu data tuo tuhat data-asiantuntijaa Helsinkiin *Uusiteknologia.fi*.  2019.
19. ↑  Euroopan Datastrategia  2020. Euroopan unioni.
20. ↑  Alan Rusbridger: Will we just accept our loss of privacy or has the tech lash already begun? *The Guardian*.  2.2.2020.
21. ↑  Joonas Pörsti: Yksisarvista etsimässä *Ulkopolitiikka*.  5.12.2019.
22. ↑  MyData Global has elected its first board of directors | Network of Centers *networkofcenters.net*. Viitattu 8.11.2020.

Aiheesta muualla
----------------

* MyData Globalin kotisivut
* Mydata-Allianssin eli MyDatan Globalin Suomen hubin kotisivut
* MyData Japan kotisivut
* MyData Brasilia kotisivut